Arla mejeriet i Bislev forsøgte mandag at finde årsagen til, at der i weekenden strømmede mælk ud i en nærliggende sø.
 

Kloakledningen ned til søen er nu proppet til mens kloakarbejderne leder efter lækagen. - Det vi så gør nu, er at vi prøver at hælde noget hvidt i rundt om i kloakkerne, for at se om vi kan finde ud af, hvor mælken kommer fra, siger mejerichef Jonna Mortensen, ARLA-mejeriet i Bislev til TV2/NORD. Af ukendte årsager strømmede der i fredags mellem 500 og 750 liter mælk ud i en nærliggende sø ved siden af mejeriet. Mejeriet mener selv, at udslippet kun kan skyldes en defekt kloakledning, så i mandag gik jagten ind. - Sidste år tjekkede vi cirka 80 % af vores kloakker, så nu tjekker vi de sidste 20 %. Er der nogle af dem, der er dårlige, så skal de skiftes, for det her må ikke ske igen - det må det på ingen måder, siger mejerichef Jonna Mortensen fra ARLA-mejeriet i Bislev til TV2/NORD. Det lykkedes ikke i dag at finde nogen fejl i kloakledningerne på mejeriet, men kloakarbejderne forsætter jagten igen tirsdag.